„Sectorul 5 este sectorul cu cei mai mulţi infractori, dar cu cele mai puţine infracţiuni, pentru că nu fură de la noi, fură de la Sectorul 1”, glumește primarul Marian Vanghelie.

Mai puține infracțiuni, dar și mai multe contravenții și mai multe controale.

Față de anul 2012, anul trecut a fost o scădere de 14% în ceea ce privește infracțiunile stradale. Dacă în 2011 și 2012 s-au înregistrat în jur de 2400 de cazuri, în 2013 au fost puțin peste 2100. În plus, s-a triplat numărul contravențiilor constatate, de la 1500 în 2012, la 5000 de cazuri în acest an.

Polițiștii spun că infracționalitatea este mai mică și datorită controalelor mai dese, de la aproape 800, în 2012, la peste 2000 anul trecut. De asemenea, numărul persoanelor legitimate s-a dublat, de la 3000, la peste 6000. Împreună cu Brigada Rutieră, polițiștii au ridicat peste 200 de autovehicule abandonate de pe străzile din sector, dar mai există încă 300 de mașini fără propietar.